《五惜 其二 惜志行》
明代·韩上桂

二惜曰：披典坟以逖览，有往哲之高踪。太上禀德于天性，其次敛节于陶镕。

恒履贞而迪吉，罔投径以即凶。何吾生之独闇，变往度而苟从。

当其闻礼过庭，执经负笈。傍璧沼以栖迟，分藜灯而讲习。

亦尝仰止高山，纵观大海。惕屋漏以兴怀，望尘纷而恐浼。

岁月互换，轨辙多岐。珠以泥汨，金逐煅亏。厌守方之困束，乐放浪以游移。

遂托意漆园，驾声柱下。等毫末于太山，喻万物于一马。

认仁义为骈支，薄礼教为虚假。又况韵学染指，绮语驰情。

将张末队，谋抗雄旌。屈宋供其驱策，崔张恣其讥评。

遂谓吐凤未工，雕龙尚陋。花开花落，时赓野鸟之吟，云去云来，或代天孙之绣。

钵响在而篇成，烛痕新而句就。于是豪心顿长，逸兴转浓。

淋漓杯酒，跌宕谈锋。同座骇其论说，旁观哂其形容。

崔瑗座右之铭，卫武初筵之戒。篑每隳于垂成，泉将沦于胥败。

令遂往而弗还，诚不知其所届。嗟乎诡迹易炫，矩步难遵。

木从绳则直，马受勒斯驯。诗书礼乐，总生人之布菽，滑稽放诞，实世道之荒蓁。

用钩吻以延龄，借羊皮而补貉。愚夫且谓弗宜，智士而云可作。

在昔周处，斩蛟誓志。亦有戴渊，投剑归义。闻微言而忽惺，受严规而靡弃。

割积习之牵缠，證本来之清粹。并能流声史籍，作则士林。

就当时而共啧，历异代以同钦。大道伊何，迷途未远。

譬彼农夫，是穮是蓘。苟夜气之能滋，愿含芳于岁晚。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。